Document ID: 32011R1310

REGOLAMENT (UE) Nru 1310/2011 TAL-PARLAMENT EWROPEW U TAL-KUNSILL
tat-13 ta’ Diċembru 2011
li jemenda r-Regolament tal-Kunsill (KE) Nru 1083/2006 fir-rigward tal-għajnuna li trid titħallas lura, l-inġinerija finanzjarja u ċerti dispożizzjonijiet marbutin mar-rendikont tal-infiq
IL-PARLAMENT EWROPEW U L-KUNSILL TAL-UNJONI EWROPEA,
Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 177 tiegħu,
Wara li kkunsidraw il-proposta mill-Kummissjoni Ewropea,
Wara t-trażmissjoni tal-abbozz tal-att leġiżlattiv lill-parlamenti nazzjonali
Wara li kkunsidraw l-opinjoni tal-Kumitat Ekonomiku u Soċjali Ewropew (1),
Wara li kkonsultaw il-Kumitat tar-Reġjuni,
Waqt li jaġixxu skont il-proċedura leġiżlattiva ordinarja, (2)
Billi:
(1)
L-Istati Membri kellhom esperjenzi pożittivi bl-iskemi ta’ għajnuna li trid titħallas lura fil-livell tal-operazzjonijiet matul il-perjodu ta’ programmazzjoni 2000 sa 2006 u għaldaqstant komplew dawn l-iskemi jew bdew jimplimentaw skemi ta’ għajnuna li trid titħallas lura fil-perjodu ta’ programmazzjoni attwali 2007 sa 2013. Xi Stati Membri inkludew ukoll deskrizzjonijiet ta’ dawk l-iskemi fid-dokumenti ta’ programmazzjoni tagħhom, li ġew approvati mill-Kummissjoni.
(2)
Ir-Regolament tal-Kunsill (KE) Nru 1083/2006 tal-11 ta’ Lulju 2006 li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew u l-Fond ta’ Koeżjoni (3) jistipula strumenti ta’ inġinerija finanzjarja b’oqsma u firxiet ta’ intervent preċiżi. Madankollu, l-iskemi ta’ għajnuna li trid titħallas lura implimentati mill-Istati Membri f’forma ta’ għotjiet rimborsabbli u linji tal-kreditu ġestiti mill-awtoritajiet ta’ ġestjoni permezz ta’ korpi intermedjarji la huma koperti kif jixraq mid-dispożizzjonijiet dwar l-istrumenti ta’ inġinerija finanzjarja, u lanqas minn dispożizzjonijiet oħra tar-Regolament (KE) Nru 1083/2006. Għaldaqstant, huwa meħtieġ, f’konformità mal-Artikolu 11(1) tar-Regolament (KE) Nru 1081/2006 tal-Parlament Ewropew u tal-Kunsill tal-5 ta’ Lulju 2006 dwar il-Fond Soċjali Ewropew (4), li diġà jipprevedi li l-għajnuna tista’ tkun f’forma ta’ għotjiet rimborsabbli, li jkun stipulat f’Taqsima ġdida tar-Regolament (KE) Nru 1083/2006 li l-Fondi Strutturali jistgħu jikkonfinanzjaw l-għajnuna li trid titħallas lura. Dik l-emenda għandha tkopri l-għotjiet rimborsabbli u linji ta’ kreditu ġestiti minn awtoritajiet ta’ ġestjoni permezz ta’ korpi intermedjarji li huma istituzzjonijiet finanzjarji.
(3)
Billi r-riżorsi finanzjarji użati permezz ta’ għajnuna li trid titħallas lura huma rimborsati totalment jew parzjalment mill-benefiċjarji, huwa meħtieġ li jkunu introdotti dispożizzjonijiet xierqa għall-użu mill-ġdid ta’ għajnuna li trid titħallas lura rimborsata għall-istess għan jew f’konformità mal-objettivi tal-programm operattiv in kwistjoni sabiex jiġi żgurat li l-fondi mħallsin lura jkunu investiti kif jixraq u l-appoġġ provdut mill-Unjoni jintuża kemm jista’ jkun bil-mod l-aktar effettiv.
(4)
Huwa meħtieġ li jkun ikkjarifikat li d-dispożizzjonijiet dwar proġetti maġġuri, il-proġetti li jiġġeneraw dħul u d-durabilità tal-operazzjonijiet ma għandhomx ikunu applikabbli bħala prinċipju għal strumenti ta’ inġinerija finanzjarja, minħabba li dawk id-dispożizzjonijiet huma maħsuba għal tipi oħra ta’ operazzjoni.
(5)
Huwa meħtieġ li titjieb it-trasparenza tal-proċess ta’ implementazzjoni u jkun żgurat monitoraġġ xieraq, mill-Istati Membri u mill-Kummissjoni, tal-implimentazzjoni tal-istrumenti ta’ inġinerija finanzjarja, inter alia sabiex l-Istati Membri jkunu jistgħu jipprovdu informazzjoni adattata lill-Kummissjoni dwar it-tip ta’ strumenti stabbiliti u dwar l-azzjonijiet relevanti mwettqa permezz ta’ tali strumenti fuq il-post. Huwa għaldaqstant meħtieġ li tkun introdotta dispożizzjoni dwar ir-rapportar dwar strumenti ta’ inġinerija finanzjarja. Dan l-irrapurtar iwassal ukoll sabiex il-Kummissjoni tkun tista’ tevalwa aħjar il-prestazzjoni ġenerali tal-istrumenti ta’ inġinerija finanzjarja u biex tagħti sommarju tal-progress f’livell ta’ Unjoni u ta’ Stat Membru.
(6)
Sabiex tiġi żgurata l-konformità mal-Artikolu 61(2) tar-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanazjarju applikabbli ghall-bagit generali tal-Komunitajiet Ewropej (5), id-dikjarazzjoni tal-infiq ppreżentata lill-Kummissjoni għandha tipprovdi l-informazzjoni kollha neċessarja sabiex il-Kummissjoni tipproduċi kontijiet trasparenti li jagħtu dehra vera tal-assi tal-Unjoni u tal-implimentazzjoni tal-baġit. Għal dan il-għan, dokument mehmuż ma’ kull dikjarazzjoni ta’ nfiq għandha tinkludi informazzjoni dwar l-ammont ta’ nfiq totali mħallas fit-twaqqif tal-istrumenti ta’ inġinerija finanzjarja jew fil-kontribuzzjoni għalihom u dwar il-pagamenti magħmulin lill-benefiċjarji fil-kuntest tal-għajnuna mill-Istat. Il-format tad-dokument mehmuż huwa definit f’ Anness għar-Regolament (KE) 1083/2006 għall-finijiet taċ-ċertezza u l-konsistenza ġuridiċi. B’danakollu, l-implementazzjoni prattika tal-ġbir tad-data meħtieġa għal dan il-fini għandha ssir f’livell nazzjonali u, safejn il-qafas ġuridiku applikabbli jippermetti, m’għandhiex twassal għal modifika tas-sistemi nazzjonali tal-kompjuter.
(7)
L-emendi marbutin mal-forom u l-użu mill-ġdid tal-għajnuna li trid titħallas lura, kif ukoll għall-esklużjoni tal-applikazzjoni tad-dispożizzjonijiet dwar proġetti maġġuri, proġetti li jiġġeneraw id-dħul, u d-durabilità tal-operazzjonijiet għal operazzjonijiet li jidħlu fil-kwadru tal-Artikolu 44 (strumenti ta’ inġinerija finanzjarja), għandhom it-tir li jagħtu ċertezza u kjarezza ġuridiċi akbar dwar l-applikazzjoni ta’ prattika eżistenti f’dawk l-oqsma b’effett mill-bidu tal-perjodu ta’ eliġibilità kif stipulat mir-Regolament (KE) 1083/2006. Għalhekk dawk l-emendi għandhom ikollhom effett retroattiv mill-bidu tal-perjodu ta’ programmazzjoni attwali 2007-2013.
(8)
Ir-Regolament (KE) Nru 1083/2006 għandu għalhekk jiġi emendat skont dan,
ADOTTAW DAN IR-REGOLAMENT:
Artikolu 1
Ir-Regolament (KE) Nru 1083/2006 huwa b’dan emendat kif ġej:
(1)
Fl-Artikolu 2, jiżdiedu l-punti li ġejjin:
“(8) ‘għotja rimborsabbli’: kontribuzzjoni finanzjarja diretta permezz ta’ donazzjoni li tista’ tkun totalment jew parzjalment rimborsabbli mingħajr imgħax.
(9) ‘linja ta’ kreditu’: faċilità finanzjarja li tippermetti lill-benefiċjarju jiġbed il-kontribuzzjoni finanzjarja, li tista’ tkun rimborżabbli in toto jew in parte, b’rabta man-nefqa mħallsa mill-benefiċjarju u appoġġjata mill-fatturi li jkollhom irċevuta relattiva jew mid-dokumenti tal-kontabilità ta’ valur probattiv ekwivalenti.”.
(2)
Fit-Titolu III, Kapitolu II, tiddaħħal it-taqsima li ġejja:
“TAQSIMA 3A
Għajnuna li trid titħallas lura
Artikolu 43a
Forom ta’ għajnuna li trid titħallas lura
1. Bħala parti minn programm operattiv, il-Fondi Strutturali jistgħu jiffinanzjaw għajnuna li trid titħallas lura fil-forma ta’:
(a)
għotjiet rimborsabbli; jew
(b)
linji ta’ kreditu ġestiti mill-awtorità ta’ ġestjoni permezz ta’ korpi intermedjarji li huma istituzzjonijiet finanzjarji.
2. Id-dikjarazzjoni tal-infiq rigward l-għajnuna li trid titħallas lura għandha tiġi sottomessa skont l-Artikolu 78(1) sa (5).
Artikolu 43b
Użu mill-ġdid ta’ għajnuna li trid titħallas lura
L-għajnuna li trid titħallas lura mħallsa lura lill-korp li pprovda l-għajnuna jew lil awtorità kompetenti oħra tal-Istat Membru għandha tintuża mill-ġdid għall-istess għan jew skont l-objettivi tal-programm operattiv kkonċernat. L-Istati Membri jiżguraw li jkun hemm reġistrazzjoni adegwata tal-għajnuna li trid titħallas lura mħallsa lura fis-sistema tal-kontabilità tal-korp jew awtorità xierqa.”;
(3)
Jiddaħħal l-Artikolu li ġej:
“Artikolu 44a
Nuqqas ta’ applikazzjoni ta’ ċerti dispożizzjonijiet
L-Artikoli 39, 55 u 57 ma għandhomx japplikaw għal operazzjonijiet li huma taħt l-Artikolu 44.”.
(4)
L-Artikolu 67(2) huwa emendat kif ġej:
(a)
Fl-ewwel subparagrafu tal-paragrafu 2, jiżdied il-punt li ġej:
“(j)
il-progress imwettaq fil-finanzjament u fl-implementazzjoni tal-istrumenti ta’ inġinerija finanzjarja kif definit fl-Artikolu 44, jiġifieri:
(i)
deskrizzjoni tal-istrument ta’ inġinerija finanzjarja u l-arranġamenti tal-implimentazzjoni;
(ii)
l-identifikazzjoni tal-entitajiet li jimplimentaw l-istrument ta’ inġinerija finanzjarja, inklużi dawk li jaġixxu permezz ta’ fondi ta’ parteċipazzjoni;
(iii)
l-ammonti ta’ għajnuna mill-Fondi Strutturali u l-kofinanzjament nazzjonali mħallsa lill-istrument ta’ inġinerija finanzjarja;
(iv)
l-ammonti ta’ għajnuna mill-Fondi Strutturali u l-kofinanzjament nazzjonali mħallsa mill-istrument ta’ inġinerija finanzjarja.”.
(b)
Jiddaħħal il-paragrafu li ġej fl-Artikolu 67:
“5. Sal-1 ta’ Ottubru ta’ kull sena, il-Kummissjoni għandha tagħti ġabra fil-qosor tad-data dwar il-progress imwettaq fil-finanzjament u l-implementazzjoni tal-istrumenti ta’ inġinerija finanzjarja, mibgħuta mill-awtoritajiet ta’ ġestjoni skont l-Artikolu 67(2)(j).”.
(5)
Jiddaħħal l-Artikolu li ġej:
“Artikolu 78a
Rekwiżit li tiġi pprovduta informazzjoni addizzjonali fid-dikjarazzjoni tal-infiq dwar l-istrumenti ta’ inġinerija finanzjarja u pagamenti effettwati lill-benefiċjarji fil-kuntest ta’ għajnuna tal-Istat
Dokument mehmuż ma’ kull dikjarazzjoni tal-infiq li għandha tiġi ppreżentata lill-Kummissjoni, fil-format iddelineat fl-Anness IVa, tindika l-informazzjoni li ġejja b’rabta mal-infiq totali inkluż fid-dikjarazzjoni ta’ nfiq:
(a)
f’dak li għandu x’jaqsam mal-istrumenti tal-inġinerija finanzjarja kif definit fl-Artikolu 44, u stabbilit fl-Artikolu 78(6), in-nefqa totali mħallsa fit-twaqqif jew fil-kontribuzzjoni għal tali fondi jew fondi holding u l-kontribuzzjoni pubblika korrispondenti;
(b)
f’dak li għandu x’jaqsam mal-pagamenti effettwati fil-kuntest tal-għajnuna mill-Istat skont l-Artikolu 78(2), in-nefqa totali mħallsa f’forma ta’ pagamenti lill-benefiċjarji mill-korp li jagħti l-għajnuna u l-kontribuzzjoni pubblika korrispondenti.”
(6)
It-test stabbilit fl-Anness għal dan ir-Regolament għandu jiżdied bħala l-Anness V għar-Regolament (UE) Nru 1083/2006.
Artikolu 2
Dan ir-Regolament għandu jidħol fis-seħħ fit-tielet jum ta’ wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Il-punti (1), (2) u (3) tal-Artikolu 1 għandhom japplikaw b’mod retroattiv mill-1 ta’ Jannar 2007.
Dan ir-Regolament għandu jorbot fl-intier tiegħu u jkun direttament applikabbli fl-Istati Membri kollha.
Magħmul fi Strasburgu, it-13 ta’ Diċembru 2011.

Labels: 15
19
5